ҮЛ ХӨДЛӨХ ЭД ХӨРӨНГИЙН АЛБАН ТАТВАРЫН ТУХАЙ ХУУЛЬД НЭМЭЛТ ОРУУЛАХ ТУХАЙ ХУУЛИЙН ТӨСЛИЙН ТОВЧ ТАНИЛЦУУЛГА

Хуулийн төслийн зорилго нь иргэний өмчлөлд бүртгэлтэй автозогсоолын зориулалттай үл хөдлөх эд хөрөнгөөс нэгийг үл хөдлөх эд хөрөнгийн албан татвараас чөлөөлөхөд оршино.
Одоогийн зохицуулалтаар иргэний хэрэглээний нэг автозогсоол болон олон тоогоор өмчилж, хөрөнгө оруулалт, түрээсийн зориулалтаар ашиглах боломжтой автозогсоолыг татварын чөлөөлөлтийн хувьд ялгамжтай авч үздэггүй.
Хуулийн төслөөр энэ ялгааг харгалзан иргэн бүрийн өмчлөлд байгаа зөвхөн нэг автозогсоолыг татвараас чөлөөлөх зарчим баримтална. Хоёр болон түүнээс дээш автозогсоол өмчилсөн бол зөвхөн иргэний өөрийн сонгосон нэг нь чөлөөлөгдөж, үлдсэн хөрөнгөд татвар хэвээр ногдоно. Хуулийн этгээдийн өмчлөлд байгаа автозогсоол чөлөөлөлтөд хамрагдахгүй.
Татварын ерөнхий газрын 2026 оны 06 дугаар сарын 30-ны өдрийн урьдчилсан тооцоогоор уг зохицуулалтад 57,453 автозогсоол хамрагдаж, иргэдэд ногдох татварын ногдол 20.8 тэрбум төгрөгөөр буюу 87 хувиар буурахаар байна.
20.8 тэрбум төгрөг нь төсөвт бодитоор төвлөрсөн орлого бус, татварын ногдлын хөнгөлөлтийн тооцоо бөгөөд орон нутгийн төсөвт үзүүлэх бодит нөлөөллийг татварын төлөлт, авлага, хамрагдалтын мэдээлэлд үндэслэн зардлын тооцоогоор нарийвчлан тогтооно.
Ингэснээр автозогсоолыг нийтээр нь татвараас чөлөөлөхгүйгээр өрхийн үндсэн хэрэглээний нэг хөрөнгийн татварын ачааллыг бууруулж, олон автозогсоолын өмчлөл болон хуулийн этгээдийн хөрөнгөд татварыг хэвээр хадгалсан зорилтот, хязгаарлагдмал чөлөөлөлт бий болно.

--ооОООоо--


